დაიან გრიფინი

დაიან ედმუნდ გრიფინი ( ; დ. 5 მაისი, 1940, აიოვა-სიტი, აიოვა – გ.  28 ოქტომბერი, 2024 ) — ამერიკელი მეცნიერი, მედიკოსი, ვირუსოლოგი. მედიცინის მეცნიერებათა დოქტორი (1968), ფილოსოფიის დოქტორი (1970), ჯონ ჰოპკინზის  უნივერსიტეტის დამსახურებული პროფესორი 1970 წლიდან, ამერიკის შეერთებული შტატების მეცნიერებათა ეროვნული აკადემიის ვიცე-პრეზიდენტი (2013 წლიდან, წევრი 2004 წლიდან), ასევე ამერიკის შეერთებული შტატების ეროვნული აკადემიის (2004) და ამერიკის ფილოსოფიური საზოგადოების  (2018) წევრი. პიონერი ვირუსოლოგიის, ინფექციური დაავადებების დარგში, მსოფლიოში ცნობილი ექსპერტი ალფავირუსების, მწვავე ენცეფალიტის, წითელას, აივ ინფექციის და მალარიის კვლევების მიმართულებით.  

 ბიოგრაფია 
დაიან ედმუნდ გრიფინი გაიზარდა ოკლაჰომა სიტიში. დაამთავრა  აუგუსტინას კოლეჯი ილინოისში (Augustana College (Illinois)) 1962 წელს გახდა ბიოლოგიის ბაკალავრი. შემდეგ მიიღო მედიცინის დოქტორის ხარისხი (1968) და ფილოსოფიის დოქტორის ხარისხი მიკრობიოლოგიაში   (1970) სტენფორდის უნივერსიტეტის სამედიცინო სკოლიდან. სპეციალიზაცია გაიარა შინაგანი დაავადებების მკურნალობის განხრით. იყო ჯონ ჰოპკინზის უნივერსიტეტის პოსტდოქტორი, ხოლო 1974 წელს გახდა ასისტენტ პროფესორი, 1986 წლიდან — დოცენტი; 1994 წლიდან 2014 წლამდე იყო Johns Hopkins Bloomberg School of Public Health-ის მოლეკულური მიკრობიოლოგიისა და იმუნოლოგიის დეპარტამენტის ხელმძღვანელი (თავდაპირველად იმუნოლოგიისა და ინფექციური დაავადებების დეპარტამენტი) ხოლო 2010 წლიდან იკავებდა უნივერსიტეტის გამორჩეული სერვის-პროფესორის თანამდებობას, გარდაცვლებამდე იყო მოლეკულური ბიოლოგიის კათედრის ემერიტუსი, ხოლო  2001 წლიდან 2007 წლამდე —  ჯონ ჰოპკინზის სახელობის მალარიის კვლევის ინსტიტუტის დამფუძნებელი დირექტორი.

2007 წელს იკავებდა ამერიკის მიკრობიოლოგიის საზოგადოების პრეზიდენტის თანამდებობას. ასევე იყო American Society for Virology-ის ექს პრეზიდენტი, ამერიკის მიკრობიოლოგიის აკადემიის და ნეიროვირულოგიის საერთაშორისო საზოგადოების (International Society for NeuroVirology)  და ამერიკელ მედიკოსთა საზოგადოების (Association of American Physicians[)  წევრი, ასევე მეცნიერების განვითარების ხელშეწყობის  ამერიკული ასოციაციის და ამერიკის ინფექციური დაავადებების საზოგადოების წევრი. დაიან გრიფინი 2024 წელს აირჩიეს ამერიკის ხელოვნებისა და მეცნიერების აკადემიაში.

1994 წლიდან 2004 წლამდე მუშაობდა ჟურნალ Journal of Virology-ს რედაქტორად.

მეცნიერი იყო ავტორი  400-მდე პუბლიკაციის. მისი შრომების ციტირებამ გადააჭარბა  24 700-ს. 

დაიანმა მომავალი მეუღლე, ჯონ გრიფინი გაიცნო სტენფორდის უნივერსიტეტში. ისინი 1965 წელს დაქორწინდნენ. ჯონ გრიფინი ასევე მუშაობდა ჯონ ჰოპკინზის სახელობის უნივერსიტეტში. წყვილს შეეძინა ორი ვაჟი. ჯონ გრიფინი  გარდაიცვალა 2011 წელს.

დაიან გრიფინი გარდაიცვალა 2024 წლის ოქტომბრის ბოლოს 84 წლის ასაკში ბალტიმორში, (მერილენდის შტატი).

 სქოლიო 

კატეგორია:მედიცინის დოქტორები
კატეგორია:ამერიკის ფილოსოფიური საზოგადოების წევრები
კატეგორია:აშშ-ის მეცნიერებათა ეროვნული აკადემიის წევრები
კატეგორია:ქალი მეცნიერები
კატეგორია:გარდაცვლილი 2024
კატეგორია:გარდაცვლილი 28 ოქტომბერი
კატეგორია:დაბადებული 1940
კატეგორია:დაბადებული 5 მაისი
კატეგორია:ამერიკელი ქალი ბიოლოგები